《龙州书院》
宋代·曾丰

西昌有洲龙屈蟠，爪牙润泽鳞甲寒。
桃花水肥意腾跃，似欲上与青天干。
西昌有士龙变化，云可以乘泥可谢。
胪传未放雷呜春，弦诵犹挑灯破夜。
作成况遇今赵侯，萤窗开处吞龙洲。
儒风相高踏鹏背，士气自敢骑鳌头。
县前洲觜年年长，图谶会当应如响。
雁塔固无过我前，云台更要在人上。

作者简介：（1142—?）乐安人，字幼度。孝宗乾道五年进士。以文章名。累官知德庆府。晚年无意仕进，筑室称樽斋，以诗酒自娱。有《缘督集》。